Regeringen: Nu skal det være slut med at digitalisere regelinfernoer

Nu skal det være slut med it-skandaler som EFI og Rejsekort, hvor man forsøger at digitalisere nogle alt for komplekse regelsæt. Regeringen har lanceret nyt udspil.

I fremtiden skal det være slut med at kaste sig ud i på forhånd dødsdømte digitaliseringsøvelser, som det blev forsøgt på Skatteministeriets gældsområde, hvor man med EFI ville sætte strøm til et ark med 400 gældstyper kombineret med op til 600 regler pr. type.

Regeringen har nemlig offentliggjort en række initiativer, som skal bidrage til, at lovgivningen bliver såkaldt digitaliseringsklar.

Det betyder i praksis, at lovgivningen skal gøres mere enkel og klar og kunne understøttes digitalt. Det er regeringens ambition, at al ny lovgivning bliver digitaliseringsklar fra 1. juli 2018. Arbejdet med at implementere initiativerne er forankret i Digitaliseringsstyrelsen.

»I dag er der alt for mange eksempler på, at lovgivningen er udformet så komplekst, at den er meget svær at administrere ude i virkeligheden – både for sagsbehandlere og it-systemer. Derfor vil vi med et nyt udspil sikre, at vi får tænkt digitalisering ind i lovgivningen fra start, så vi efterfølgende kan sætte strøm til den. På den måde vil vi i den offentlige sektor hvert eneste år kunne frigøre millioner af timer, som kan bruges på kernevelfærd i stedet for administration,« siger innovationsminister Sophie Løhde i en pressemeddelelse.

It skal med fra start

Direktør i Digitaliseringsstyrelsen Rikke Hougaard Zeberg, udtaler om den nye indsats:

»Alt for mange eksempler har vist os, at vi ikke bare kan digitalisere en kompleks lovgivning – vi bliver nødt til at tænke it ind fra start, når lovgivningen udformes. Derfor er det meget positivt, at regeringen i dag lancerer en indsats, som skal gøre lovgivningen digitaliseringsklar,« siger hun ifølge en meddelelse.

Indsatsen stiller nye krav til det lovforberedende arbejde, og det bliver som noget nyt obligatorisk at vurdere implementeringskonsekvenser i lovbemærkningerne, så vedtagelsen af ny lovgivning sker på et mere oplyst grundlag.

Rikke Hougaard Zeberg uddyber:

»Formålet med arbejdet er at dæmme op for alt for komplekse regler og unødigt bureaukrati, så vi kan skabe rammerne for en bedre offentlig service og en mere effektiv administration.«

Som led i indsatsen offentliggøres et udspil 'Enkle regler, mindre bureaukrati – lovgivning i en digital virkelighed', som beskriver de muligheder og udfordringer, som digitaliseringsklar lovgivning indebærer, f.eks. objektive kriterier for skøn samt forenkling af opretholdelse af særhensyn. Digitaliseringsklar lovgivning stiller krav til lovgivningsarbejdet, og at alle aktører tager aktiv del i at sikre, at lovgivningen bliver digitaliseringsklar.

Det interessant i fremtiden bliver, i hvor høj grad politikerne kan holde sig fra at lovgive så komplekst, at den matchende digitalisering bliver dyr, vanskelig eller umulig.

Du kan finde regeringens udspil om digitaliseringsklar lovgivning her (pdf)